**Metodika rozpisu finančných prostriedkov na odmeny pre pedagogických a odborných zamestnancov škôl**

MŠVVaM SR v roku 2024 z dôvodu zvýšenia atraktivity učiteľského povolania a prilákania pedagogických a odborných zamestnancov do oblastí, kde je najväčší nedostatok učiteľov, poskytne školám finančné prostriedky na motivačné odmeňovanie.

Finančné prostriedky poskytne ministerstvo zriaďovateľom škôl a štátnych školských zariadení podľa §8c zákona č.597/2003 Z. z. o financovaní základných škôl, stredných škôl a školských zariadení v znení neskorších predpisov (*Dohodovacie konanie)* na odmeny pre pedagogických a odborných zamestnancov. Finančné prostriedky poskytne ministerstvo zriaďovateľom podľa sídla školy. Finančné prostriedky budú poskytnuté zriaďovateľom pre školy a školské zariadenia financované zo štátneho rozpočtu okrem zariadení poradenstva a prevencie.

Suma finančných prostriedkov pre jednotlivé kraje na 1 prepočítaného pedagogického a odborného zamestnanca (podľa sídla školy) napočítaná na 1 mesiac bude nasledovná :

**Tabuľka č.1**

|  |  |
| --- | --- |
| *oblasť* | *mesačná výška príspevku na zamestnanca (pol 610 mzdy) v €* |
| *Okresy Bratislava 1 - 5* | *145* |
| *Zvyšok Bratislavského kraja* | *85* |
| *Okres Trnava* | *90* |
| *Zvyšok Trnavského kraja* | *55* |
| *Okres Trenčín* | *55* |
| *Zvyšok Trenčianskeho kraja* | *45* |
| *Okres Nitra* | *50* |
| *Zvyšok Nitrianskeho kraja* | *45* |
| *Okres Žilina* | *70* |
| *Zvyšok Žilinského kraja* | *30* |
| *Okres Banská Bystrica* | *50* |
| *Zvyšok Banskobystrického kraja* | *30* |
| *Okres Prešov* | *30* |
| *Zvyšok Prešovského kraja* | *30* |
| *Okresy Košice 1 - 4* | *85* |
| *Zvyšok Košického kraja* | *30* |

Výška príspevkov je určená na základe porovnania platov pedagogických a odborných zamestnancov k priemerným platom vysokoškolsky vzdelaných zamestnancov v jednotlivých oblastiach Slovenska.Prerozdeľuje sa 60 mil. eur, pričom medzi oblasťami je maximálny povolený rozdiel 60 eur. Model ráta rovnakú hodnotu platov pedagogických a odborných zamestnancov pre všetky oblasti, aby sa odfiltrovali rozdiely vo vekovej a kvalifikačnej štruktúre týchto zamestnancov medzi oblasťami. Minimálna hodnota príspevku je stanovená vo výške 30 eur.

**Finančné prostriedky sa zriaďovateľom škôl poskytnú v roku 2024 v nasledovných etapách:**

**1. etapa** – **na obdobie od januára do apríla 2024** (4 mesiace) - podľa priemerného evidenčného prepočítaného počtu pedagogických a odborných zamestnancov v školách a štátnych školských zriadeniach k **31. 12. 2023** zo Súhrnného štatistického výkazu o práci v školstve Škol(MŠVVŠ  SR)1- 04.

**2. etapa** – **na obdobie od mája do augusta 2024** (4 mesiace) - podľa priemerného evidenčného prepočítaného počtu pedagogických a odborných zamestnancov v školách a štátnych školských zriadeniach k **31. 3. 2024** zo Súhrnného štatistického výkazu o práci v školstve Škol(MŠVVM SR)1-04.

**3. etapa** – **na obdobie od septembra do decembra 2024** (4 mesiace) - podľa priemerného evidenčného prepočítaného počtu pedagogických a odborných zamestnancov v školách a štátnych školských zriadeniach k **30. 9. 2024** zo Súhrnného štatistického výkazu o práci v školstve Škol(MŠVVM SR)1-04.

**Postup pre riaditeľov**

Riaditelia škôl a štátnych školských zariadení poskytnú pedagogickým a odborným zamestnancom z objemu finančných prostriedkov pridelených v rámci dohodovacieho konania na tento účel odmenu podľa §20 ods. 1 písm. a) zákona č.553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov vo výške sumy podľa tabuľky č.1 prenásobenej počtom mesiacov, za ktoré odmenu vypláca.

Odmena sa **poskytuje** aj pedagogickému zamestnancovi vo funkcii riaditeľa školy alebo štátneho školského zariadenia okrem riaditeľov zariadení poradenstva a prevencie.

Odmena sa pedagogickému a odbornému zamestnancovi **poskytne** u všetkých zamestnávateľov, s ktorými má uzatvorenú pracovnú zmluvu. Ak pedagogický alebo odborný zamestnanec vykonáva prácu v kratšom týždennom čase, ako je stanovený týždenný pracovný čas u zamestnávateľa, odmena sa pomerne kráti.

Zamestnávateľ **poskytne** odmenu pedagogickému alebo odbornému zamestnancovi pri nástupe do pracovného pomeru, alebo po ukončení pracovného pomeru v pomernej časti k počtu odpracovaných dní v mesiaci (okrem dní, kedy zamestnancovi plynie výpovedná lehota). Výška odmeny za 1 deň sa určí ako podiel mesačnej odmeny a koeficientu 30,4375. Výška odmeny sa zaokrúhli na 50 centov nahor.

Zamestnávateľ **poskytne** odmenu pedagogickému alebo odbornému zamestnancovi pri nástupe do pracovného pomeru, alebo po ukončení pracovného pomeru v pomernej časti k počtu odpracovaných dní v mesiaci (okrem dní, kedy zamestnancovi plynie výpovedná lehota). Výška odmeny za 1 deň sa určí ako podiel mesačnej odmeny a koeficientu 30,4375. Výška odmeny sa zaokrúhli na 50 centov nahor.

Odmenu zamestnávateľ **neposkytne** pedagogickému a odbornému zamestnancovi, ktorý nepatrí do evidenčného stavu zamestnancov.

*Do evidenčného stavu zamestnancov nepatria:*

1. *osoby na materskej (rodičovskej) dovolenke; ide o osoby na materskej (rodičovskej) dovolenke v trvaní 34 týždňov, resp. ak ide o osamelé ženy 37 týždňov alebo ženy, ktoré porodili 2 alebo viac detí, v trvaní 43 týždňov (§ 166, ods. 1 Zákonníka práce) prípadne na kratší čas (§ 167 až 169 Zákonníka práce),*
2. *osoby na rodičovskej dovolenke; ide o osoby, ktorým bola poskytnutá rodičovská dovolenka na prehĺbenie starostlivosti o dieťa až do troch, resp. piatich rokov veku dieťaťa (§ 166, ods. 2 a 4 Zákonníka práce). Ak pracuje osoba na rodičovskej dovolenke v organizácii, v ktorej je v pracovnom pomere (§ 3 zákona č. 571/2009 Z. z. v znení neskorších predpisov), potom organizácia zahŕňa túto osobu do evidenčného počtu zamestnancov a naopak ju pre štatistické účely nezapočítava medzi osoby na rodičovskej dovolenke,*
3. *zamestnanci uvoľnení resp. dočasne pridelení na výkon práce v inej organizácii v prípade, že im organizácia stáleho zamestnávateľa za vykonanú prácu buď neposkytuje mzdu alebo náhradu mzdy, alebo sú tieto plnenia refundované,*
4. *zamestnanci vyslaní do škôl, kurzov, zaradení do vedeckej výchovy, zamestnanci vo vyšetrovacej väzbe a pod., ktorým zamestnávateľ neposkytuje mzdu,*
5. *zamestnanci, ktorí svojvoľne opustili prácu v organizácii bez súhlasu organizácie a bez riadneho skončenia pracovného (služobného, štátnozamestnaneckého, členského) pomeru v prípade, že ich neprítomnosť presiahla 4 týždne. Zamestnanec, ktorý svojvoľne opustil zamestna­nie, sa musí vyňať z evidenčného počtu spätne odo dňa, kedy sa po prvýkrát nedostavil do práce; pokiaľ sa zamestnanec pred skončením pracovného (služobného, štátnozamestnaneckého, členského) pomeru do organizácie vráti, nejde o svojvoľný odchod, ale o neospravedlnenú absenciu,*
6. *zamestnanci, ktorým bolo poskytnuté neplatené voľno bez náhrady mzdy v rozsahu dlhšom ako 4 týždne, a to odo dňa nástupu tohto voľna (napr. z dôvodu dlhodobého ošetrovania člena rodiny, súkromné dôvody),*
7. *osoby, ktoré nie sú v pracovnom (služobnom, štátnozamestnaneckom, členskom) pomere k organizácii (napr. osoby z nápravno-výchovných zariadení, žiaci a študenti vykonávajúci v organizácii prevádzkovú prax podľa školských predpisov a i.),*
8. *osoby, s ktorými boli uzavreté dohody o prácach vykonávaných mimo pracovného pomeru (§ 223 až 228a Zákonníka práce),*
9. *súkromní podnikatelia a ich spoločníci, ktorí nemajú uzatvorenú pracovnú zmluvu v danej organizácii (nie sú zamestnancami),*
10. *fyzické osoby v právnom vzťahu, ktoré podľa novely zákona o sociálnom poistení s účinnosťou od 1.1.2011 nadobudli postavenie zamestnanca (napr. členovia predstavenstva, štatutárneho orgánu, správnej a dozornej rady, kontrolnej komisie a iného správneho orgánu právnickej osoby, osoby pracujúce na príkazné zmluvy, poslanci obecných a mestských zastupiteľstiev a poslanci zastupiteľstiev samosprávnych krajov) a ktoré nie sú v pracovnom pomere k organizácii (pre štatistické účely sa nepovažujú za zamestnancov).*
11. *Užívateľský zamestnávateľ do počtu svojich zamestnancov si nezahrnie pridelených zamestnancov resp. prepožičaných zamestnancov.*

Odmenu zamestnávateľ **neposkytne** pedagogickému zamestnancovi alebo odbornému zamestnancovi, ktorému zamestnávateľ povolí prerušenie výkonu pracovnej činnosti najviac na jeden školský rok, ak pedagogický zamestnanec alebo odborný zamestnanec vykonával pracovnú činnosť nepretržite najmenej desať rokov. Pedagogickému zamestnancovi alebo odbornému zamestnancovi za čas prerušenia výkonu pracovnej činnosti nepatrí mzda alebo plat (§ 82 ods. 5 zákona č. 138/2019 Z. z., tzv. sabatikal).

Odmenu zamestnávateľ **neposkytne** pedagogickému alebo odbornému zamestnancovi, ktorému bol podľa [§ 15 ods. 7 zákona č. 138/2019 Z. z.](https://www.direktor.sk/sk/predpisy/predpis-138-2019-z-z.p-373.html) o pedagogických a odborných zamestnancoch v znení neskorších predpisov pozastavený výkon pracovnej činnosti na základe oznámenia o vznesení obvinenia zo spáchania trestného činu alebo je voči nemu vedené konanie za porušenie pracovnej disciplíny.

**Odporúčanie pre riaditeľov škôl**

MŠVVaM SR odporúča vyplatiť pedagogickým a odborným zamestnancom odmeny nasledovne:

**1. etapa – FP poskytnuté z MŠVVaM SR na obdobie od januára do apríla 2024 (4 mesiace)**

* Vo výplate za mesiac marec v sume 3 príspevkov (odmena za január až marec).
* Vo výplate za mesiac apríl v sume 1 príspevku (odmena za apríl).
* Druhá možnosť - Vo výplate za mesiac apríl v sume 4 príspevkov(odmena za január až apríl).

**2. etapa – FP poskytnuté z MŠVVaM SR na obdobie od mája do augusta 2024** **(4 mesiace)**

* Vo výplate za mesiac jún v sume 2 príspevkov (odmena za máj a jún).
* Vo výplate za august v sume 2 príspevkov (odmena za júl a august).

**3. etapa – FP poskytnuté z MŠVVaM SR na obdobie od septembra do decembra 2024** **(4 mesiace)**

* Vo výplate za mesiac november v sume 3 príspevkov (odmena za september až november).
* Vo výplate za mesiac december 2024 v sume 1 príspevku (odmena za december).